งานวิจัยชี้อาการป่วย 'โอมิครอน' รุนแรงน้อยกว่าสายพันธุ์อื่น 
Scientists in Britain and South Africa discover lower numbers of severe illnesses and hospitalizations from omicron infections than earlier delta outbreak
นักวิจัยที่มหาวิทยาลัยแห่งเอดินบะระ (University of Edinburgh) ในสกอตแลนด์ เปิดเผยผลการวิจัยในวันพุธที่ระบุว่า ผู้ติดเชื้อไวรัสโอมิครอนมีโอกาสป่วยรุนแรงจนต้องนำตัวส่งโรงพยาบาลน้อยลง 60% เทียบกับผู้ติดเชื้อไวรัสสายพันธุ์เดลตาซึ่งเป็นสายพันธุ์หลักในช่วงหลายเดือนที่ผ่านมา ขณะเดียวกัน ผลการศึกษาของอิมพีเรียล คอลเลจ ลอนดอน (Imperial College London) ระบุว่า ผู้ติดเชื้อไวรัสโอมิครอนมีโอกาสเข้ารับการรักษาฉุกเฉินน้อยลง 15%-20% และผู้ที่มีอาการป่วยรุนแรงจากโอมิครอนจนต้องรักษาในโรงพยาบาลมีจำนวนลดลงราว 40%-45% เมื่อเทียบกับสายพันธุ์อื่น ส่วนที่แอฟริกาใต้ นักวิทยาศาสตร์ที่สถาบันโรคติดต่อแห่งชาติของแอฟริกาใต้ (National Institute for Communicable Diseases - NICD) เปิดเผยผลการศึกษาที่พบว่า ผู้ติดเชื้อโอมิครอนมีความเสี่ยงต้องรับการรักษาในโรงพยาบาลต่ำกว่าผู้ติดเชื้อสายพันธุ์เดลตาและสายพันธุ์อื่นราว 70%-80% NICD ระบุเมื่อวันพุธด้วยว่า ตัวเลขผู้ติดเชื้อโอมิครอนในแอฟริกาใต้ได้ผ่านจุดสูงสุดไปแล้ว โดยตัวเลขผู้ติดเชื้อรายใหม่ได้ลดลงราว 20% เมื่อสัปดาห์ที่แล้ว อย่างไรก็ตาม ผู้อำนวยการศูนย์ควบคุมและป้องกันโรคของแอฟริกาใต้เตือนว่า ประเทศอื่นไม่ควรใช้แอฟริกาใต้เป็นตัวอย่างเนื่องจากสถานการณ์การระบาดที่แตกต่างกันไปในแต่ละประเทศ เมื่อวันพุธ สื่อสิ่งพิมพ์ ของสถาบันวิจัยแห่งกองทัพบกสหรัฐฯ วอลเตอร์ รีด (Walter Reed Army Institute of Research) เปิดเผยว่า กำลังมีการเตรียมประกาศข่าวการพัฒนาวัคซีนที่จะสามารถป้องกันโคโรนาไวรัสได้ทุกสายพันธุ์ รวมทั้งเชื้อไวรัสที่กลายพันธุ์แล้วด้วย รายงานระบุว่า วอลเตอร์ รีด ได้เริ่มการทดสอบกับมนุษย์ในขั้นแรกไปแล้วหลังจากที่ได้ผลน่าพอใจจากการทดลองกับสัตว์ โดยวัคซีนที่เรียกว่า “pan-coronavirus” ดังกล่าวใช้เวลาพัฒนามาราวสองปี แต่การทดสอบกับมนุษย์ต้องล่าช้าเพราะปัญหาในการหากลุ่มตัวอย่างซึ่งไม่เคยฉีดวัคซีนโควิดและไม่เคยติดเชื้อโคโรนาไวรัสมาก่อน